google/wiki40b huggingface dataset:
Iskaldt

Iskaldt (engelsk: Stone Cold) er ei barnebok fra 1993  av den britiske forfatteren Robert Swindells. Boka ble tildelt Carnegie Medal in Literature da den utkom. Den skildrer livet til den bostedsløse sekstenåringen Link, først i forfatterens hjemby Bradford, deretter i London. Boka oppfattes både som en thriller og som en sosialdokumentar. 
Link rømmer hjemmefra etter at moren får en ny, eldre kjæreste. Han mislykkes med å få fast jobb og fast bosted, og ender opp i London. Hans kamp for å klare seg blir hjulpet av venner og mulige kjærester. Link må samtidig beskytte seg mot den farlige eks-soldaten Shelter, som muligens er mentalt forstyrret, og som ønsker å «rense vekk» de hjemløse gjennom tilfeldige drap. 
Boka ble filmet av BBC i 1997. Den utkom på norsk i 1999, oversatt av Stein Erik Lunde.
Cantharis fusca

Utbredelse

Cantharis fusca finnes vanlig sør i Norge.

Utseende

Cantharis fusca er mellom 11 og 15 mm lang og er en langstrakt bille, bakkroppen er jevnt smal bakover. Bakhodet er mørkt (svart). De har svarte lange antenner, med de innerste leddene er rødlige. Pannen har en forhøyning mellom antennefestene. Palpenes (munnføtter) endeledd er økseformet og ikke smalt, ovalt. Antennenes tredje ledd vanligvis lengre enn det andre leddet. Brystskjoldet (pronotum) er rødt med en svart midtflekk som når fremkanten av brystskjoldet. Flekken kan en sjelden gang mangle. Brystskjoldet har bare en svak innbuktning i bakkanten og har en overflaten som ikke er grovt rynket eller punktert. Brystskjoldets bakhjørner er tydelig avrundet avsatt, men ikke utstående. Beina er svarte. Leggene på bakbeina er vanligvis krummet inn mot kroppen. Buksiden er rød. Dekkvingenes grunnfarge er svarte eller brunsvart, med spredt nedliggende hårbekledning. Dekkvingene skjuler hele bakkroppen. 
Den ligner Cantharis rustica, men er litt større.

Levevis

Cantharis fusca finnes som voksne (imago) på blomster, trær og busker, i mai og juni, men ellers er de å se nær overalt, langs skogsbryn, i busker og gressenger. De er rovdyr og lever både som larver og voksne av andre mindre dyr.
Larvene lever på jorden. Overvintringen skjer i larvestadiet og larvene har stor toleranse ovenfor kulde, det hender de tidlig om våren kryper på snø.
Piper Laurie

Bakgrunn

Laurie ble født Rosetta Jacobs i Detroit i Michigan. Hun er datter av de jødiske immigrantene Charlotte Sadie Alperin og Alfred Jacobs, en møbelhandler med røtter i Polen. Hun flyttet til Los Angeles i ung alder og undertegnet en avtale med Universal Pictures da hun var 17.

Karriere

Laurie filmdebuterte i 1950 via en birolle i komedien Louisa, med Ronald Reagan i hovedrollen. Hun hadde etter det ledende roller i en rekke eventyr og filmkomedier som blant annet The Milkman (1950), Francis Goes to the Races (1951), Has Anybody Seen My Gal? (1952), Son of Ali Baba (1952), The Golden Blade (1953) og Johnny Dark (1954). I denne perioden spilte hun sammen med kjente skuespillere som Tony Curtis og Rock Hudson. I 1955 dro hun til New York for å delta i diverse TV-produksjoner slik som The Best of Broadway (1955), Robert Montgomery Presents (1955), Front Row Center (1956) og Westinghouse Desilu Playhouse (1959). Hun hadde i denne perioden også noen opptredener i TV-filmer, slik som The Road That Led Afar og The Ninth Day (1956). 
I 1961 returnerte Laurie til Los Angeles for å spille en av de ledende rollene mot Paul Newman i dramafilmen The Hustler, en rolleprestasjon som året etter førte til at hun ble nominert til en Oscar for beste kvinnelige hovedrolle. På 1960- og 70-tallet hadde hun også en del engasjement på scenen, blant annet på Broadway.
I 1976 spilte Laurie rollen som den psykopatiske og religiøst fanatiske moren til Carrie i skrekkfilmen Carrie, som var den aller første filmatisering av en Stephen King-bok. Etter en rekke film og TV-opptredener på 1980-tallet fikk hun i 1990 den sentrale rollen som den slue Catherine Martell i den am. kultserien Twin Peaks. I 1992 hadde hun en sentral birolle i Storyville og i 1993 i Dario Argentos skrekkthriller Trauma. Hun har etter det hatt diverse roller i en rekke mindre markante spillefilmer og TV-filmer, samt gjesteopptredener i flere kjente TV-serier.
I 2007 hadde Piper Laurie en sentral birolle i den musikalske dramafilmen Hounddog.

Priser

I 1987 vant Piper Laurie en Emmy for sin prestasjon i TV-filmen Promise, og i 1991 vant hun en Golden Globe for sin rolle i Twin Peaks. 
Piper Laurie har i tillegg blitt nominert til Emmy-prisen syv ganger (1958, 59, 81, 83, 84, 90, 91 og 99) og Golden Globe tre ganger (1977, 84 og 87). Hun har også blitt Oscar-nominert tre ganger; Første gang i 1962 i kategorien "beste kvinnelige hovedrolle" i filmen The Hustler, andre gang i 1977 i kategorien "beste kvinnelige birolle" for Carrie og tredje gang i 1987 (samme kategori) for Children of a Lesser God. I 1978 ble hun nominert til en Saturn Award for sin rolle i grøsseren Ruby.

Personlig forhold

Piper giftet seg i 1962 med journalist og kritiker Joseph Morgenstern. De fikk ett barn sammen og ble skilt i 1981.
Leonaedoeus

Utseende

Middelsstore, avlange trebukker, i alle fall en av artene ensfarget brun. Antennene er ganske tynne, litt lengre enn kroppen. Pronotum er avrundet sekskantet. Dekkvingene er noe avsmalnende bakover. Beina er middels lange, nokså kraftige.

Utbredelse

Arten er endemisk for Madagaskar.
Storkvisten

Storkvisten er en fjordarm av Kvisten i Nærøy kommune i Trøndelag. Fjorden har innløp på nordsiden av Kvistaodden i sør og strekker seg 4 kilometer nordøstover til munningen av Kvistaelva i bunnen av fjorden. Sør for Kvistaodden går Litlkvisten østover. Kvistøyan er en rekke holmer som ligger like utenfor munningen til Kvistaelva.
Det er ingen bosetninger langs fjorden.
Brannbamsen Bjørnis

Brannbamsen Bjørnis er en maskot utviklet for å kommunisere med barn og voksne om brannvern. Bjørnis blir også brukt som trøstebamse blant landets brannvesen. Det er per 2019 Norsk brannvernforening som administrerer prosjektet som har Brannbamsen Bjørnis som frontfigur.

Historikk

Trøstebamse-prosjektet ble etablert i 2012 i Trøndelag brann- og redningstjeneste av brannkonstabel Rikard Heimen, etter en ide av den pensjonerte brannmannen Bjørn Hellan, som et hjelpemiddel i kontakt med barn som var utsatt for branner og andre ulykker.
Senere ble konseptet utvidet med bl.a. forebyggende undervisningsmateriell for barnehager. Flere brannvesen meldte sin interesse for å være med i prosjektet. Da Bjørnis i 2013 ble forebygger (maskot) fikk han navnet «Brannbamsen Bjørnis». Cirka 100 brannvesen spredt over hele landet bruker Bjørnis i sitt brannforebyggende arbeid   
I november 2016 besluttet Norsk brannvernforening, Direktoratet for samfunnssikkerhet og beredskap (DSB) m.fl. at Brannbamsen Bjørnis skal være nasjonal hovedsatsing i brannforebyggende arbeid rettet mot barnehager og yngre barn.

Organisasjon

Prosjektet ligger fra 2017 administrativt under Norsk brannvernforening, og ledes av et prosjektstyre bestående av representanter fra Trøndelag brann- og redningstjeneste, Oslo brann- og redningsetat, DSB og Brannvernforeningen.
Båtlue

En båtlue er en enkel, sammenleggbar lue formet som skroget på en hvelvet båt, det vil si med spiss eller brett i begge ender. Båtluer brukes først og fremst som uniformsluer, enten det gjelder lette feltluer for militæret, politiet, speidere eller andre. Hvite båtluer for kokker og arbeidere i næringsmiddelindustrien er ofte laget av papir og kan kastes etter bruk. Båtluer kan være utstyrt med sideklaffer som kan brettes ned over ørene, knapper, spenner, bånd, dusker, kokarder og andre merker.

Betegnelser

Lette feltluer eller kvarterluer uten skygge og i båtform som kan bæres sammenklappet på en person eller oppakning, kan på dansk også kalles hjelmhue, spidshue eller skråhue. På amerikansk og engelsk kalles hodeplagget side cap, overseas cap eller garrison cap.
Svømming under Middelhavslekene 1987

Svømming under Middelhavslekene 1987. Svømming var en av flere sporter under de tiende middelhavslekene som ble arrangert i Latakia i Syria i perioden 11. til 25. september 1987. Det var tiende gangen som svømming var med på programmet under Middelhavslekene. Det ble konkurrert i tjueni øvelser, femten for menn og fjorten for kvinner. Italia ble beste nasjon med tjuefire gullmedaljer foran Frankrike med tre.
King Kong (1976)

Handling

Filmen handler om et oljeselskap, Petrox Corporation, som finner en mystisk øy som man tror finns mengder med olje på. Dette vil selskapet naturlig vis utnytte. Eieren, Fred Wilson (Charles Grodin), sender en ekspedisjon til øyen for å lete etter olje. Når fartøyet skal dra kommer primatforskeren Jack Prescott (Jeff Bridges) ombord for å informere ekspedisjon og dessuten advare dem om hva som kan finnes der. Dette blåser de i og seiler videre til den mystiske øyen. Ekspedisjonen finner en liten flåte ute på havet og en kvinne ved navn Dwan (Jessica Lange). I begynnelsen er hun bevisstløs, men beretter senere om at deres fartøy gikk på grunn ved øyen som kan bekreftes av ekspedisjonen ettersom de hørte et nødrop tidligere. Når de så kommer frem til øyen begynner man utforske den, og treffer snart på en gruppe innfødte som senere kidnapper Dwan for å ofre henne til kjempegorillaen Kong, en ape Jack ønsker å beskytte. Når ekspedisjonen oppdager at Dwan er borte begynner de å lete etter henne. Jack finner ut at det er de innfødte som har kidnappet Dwan. Fred finner omsider ut at de ikke er i stand til å ta hånd om oljen på øyen, og bestemmer seg istedenfor å ta med Kong til New York. Kong kidnapper Dwan og klatrer opp på World Trade Center, der han blir skutt ned av militæret, som anvender både fly og helikopter.
Nikolai Peter Dreyer

Liv

Han var født på handelsstedet Survika på Otterøya, hvor faren Lars Nilsen Dreyer drev handelsstedet som utliggerborger fra Trondheim. Dreyer bosatte seg på Nesjestranda i Veøy, hvor han i 1797 kjøpte et gårdsbruk i Flovik. De siste tre årene bodde han på Eidsøra.  
Utenfor gården på Nesjestranda ble det senere reist en bauta til minne om kapteinens innsats. Han har også fått veiene Kaptein Dreyers veg oppkalt etter seg på Skålahalvøya og i Åsnes, forbi Sønsterud gård.
Jeremy Deputat

Utdannelse og karriere

Jeremy Deputat ble født i Detroit, og studerte på Wayne State University. Etter å ha fullført ved det forskningsbaserte universitetet begynte Deputat å fotografere. Han ønsket å fotografere kjendiser og musikere, og jukset seg frem på scenen med å lage «falske presseadgangskort». En av de første kjendisene han fotograferte med sitt falske pressekort var Marilyn Manson. Etterhvert som han ble kjent med flere artister, begynte han å fotografere dem på og av scenen, fulltid.
JD har jobbet sammen med Travis Barker, Dej Loaf, Game, Danny Brown, Red Bull, Moody Man, Janis Maria Wilson, Spike Lee, Shady Records, 50 Cent, Kid Rock, Dr Dre, Eminem og flere.
JDs arbeid har vært publisert i Rolling Stone, Vibe, XXL Magazine, Billboard, ESPN The Magazine og Bloomberg.

Bokutgivelser

Jeremy Deputat ga ut sin første bok i 2013, i samarbeid med Kid Rock. Boken fikk tittelen I'm Kid Rock, What's Your Excuse?.

Nothing is Forever

Et av Jeremy Deputat sitt større øyeblikk kom i 18. juli 2014, da fikk sitt vist frem sine bilder på Detroit's Inner State Gallery. Galleriet hans hadde solo visning og ble kalt «Nothing is Forever».
Ubuntu Mobile

Ubuntu Mobile, forkortet for Ubuntu Mobile Internet Device Edition er en tidligere Linux-distribusjon som er basert på Ubuntu. Distribusjonen kjørte på plattformen Intel Mobile Internet Device, mobile x86 datamaskiner bygd opp rundt mikroprosessoren Intel Atom. Det benyttet GNOME rammeverket Hildon som grafisk brukergrensesnitt.
Ubuntu Mobile ble lansert i juni 2008. I 2009 stanset utviklingen av operativsystemet, og etterfølgeren Ubuntu for phones ble kunngjort 2. januar 2013.
Nordfrisisk

Eksempler

Setningen som blir brukt til å vise de forskjellige dialektene er «Skinn, gamle måne, skinn, ropte Häwelmann, men hverken månen eller stjernene var noe sted å finne; de hadde allerede gått til sengs». (Fra: Theodor Storm: Der kleine Häwelmann.)
Helgoland lufthavn

Transport

En ferge forbinder Düne til hovedøya Helgoland; det er en enkelt taxi som kjører den korte avstanden mellom flyplassen og fergeterminalene. Motorvogner og sykkel er forbudt på øygruppen.
Carlos Renato Frederico

Landslaget

Carlos Renato Frederico spilte 22 landskamper for Brasils herrelandslag. Han ble tatt ut i Brasils tropp til VM i fotball 1982.
College of Policing

College of Policing er et britisk statlig organ som ble opprettet i november 2012. Organet ble lansert av den britiske innenriksministeren Theresa May den 15. desember 2011 for å styrke profesjonaliteten i politiet.
College of Policing fikk tilført oppgaver innen utvikling av politifaget, pensum i politiutdannelse, eksamener og prøver, lederutdannelse, forskning og analyse. Målet er å øke borgernes trygghet og støtte kampen mot kriminalitet ved å sørge for at politiet har den nødvendige profesjonalitet.
Det fikk også tilført oppgaver fra Association of Chief Police Officers relatert til utvikling av felles standarder og praksis innen politiet.
Organet skal fungere uavhengig fra regjeringen, og ledes av et styre bestående både av politifolk og andre interessenter, herunder folkevalgte representanter.
Mor-datter forhold

Mor-datter forhold betegner innen kjernekjemi og kjernefysikk forholdet mellom en radioaktiv nuklide og dens produkt etter et radioaktivt henfall. Den radioaktive nukliden kalles mornukliden, mens produktet kalles datternukliden. 
For å oppnå et mor-datter forhold må mornukliden ha lengre halveringstid enn datternukliden. Datternukliden vil bli produsert kontinuerlig fra henfall fra mornukliden, og dette beskrives som at moren melkes for datternukliden.
En kan skille datternukliden fra mornukliden ved hjelp av kjemiske eller fysiske egenskaper til stoffene.

Aktivitet

Forholdet mellom aktiviteten A til en radioaktiv nuklide og dens radioaktive datter er:
der indeks 1 er for mornukliden og 2 for datternukliden, og λ er nedbrytningskonstanter.
Dersom vi har ett tilfelle der , dvs. hvis halveringstiden til datteren er mye kortere enn halveringstiden til moren, vil uttrykket kunne forenkles:
Hvis vi har ett tilfelle der tiden t er mye lengre enn halveringstiden til datteren () vil eksponenten gå mot 0. Dette vil resultere i at desintegrasjonshastigheten til datternukliden blir det samme som desintegrasjonshastigheten til mornukliden, dvs. at maksimal aktivitet som kan bli produsert av datteren er lik aktiviteten til moren. 
Denne tilstanden kalles for radioaktiv likevekt.
The Amazing Race 28

The Amazing Race 28 er den tjueåttende sesongen av den amerikanske realityserien The Amazing Race. Den tjueåttende sesongen fulgte elleve lag med to personer, der minst en av dem er kjent via sosiale medier og med et pre-eksisterende forhold, i et kappløp rundt i verden.
De forlovede danserne Dana Borriello og Matt Steffanina vant den tjueåttende sesongen av The Amazing Race.

Produksjon

Den tjueåttende sesongen av The Amazing Race strakk seg 43 000 km gjennom ti land på fire kontinenter i løpet av 22 dager. Innspillingen begynte 15. november 2015, med programleder Phil Keoghan kringkaste hvert lags ankomst til deres første destinasjon og ledetråd; Monumento a la Revolución i Mexico by, Mexico, via livestreaming på sosiale medier. Det var første gangen siden den tredje sesongen at Mexico ble besøkt. I tillegg ble Colombia, Armenia og Georgia besøkt for første gang. 
I motsetning til tidligere sesonger, startet lagene kappløpet hjemme hos seg selv istedenfor ved en tradisjonell startstrek. Lagene mottok en videomelding fra Phil, der han informerte lagene om at kappløpet hadde startet.
Deep River Boys

Deep River Boys var en amerikansk sanggruppe som ble etablert på slutten av 1930-tallet og som i ulike konstellasjoner var aktive helt fram til 1980-tallet. De sang spirituals, gospel- og R&B.
Gruppen ble dannet av Harry Douglas (baryton), Vernon Gardner (første tenor), George Lawson (andre tenor), Jimmy Lundy og Edward Ware (bass) som møtte hverandre i skolekoret på colleget Hampton Institute midt på 1930-tallet. De øvde inn sanger og fikk opptre i radio med dem. I 1940 fikk de platekontrakt på Bluebird Records, men hadde ingen større suksess som plateartister før Recess in Heaven ble sluppet i 1948. Omtrent samtidig begynte gruppens gospelpregede R&B-sjanger å miste popularitet, det samme gjorde gruppen.
George Lawson forlot Deep River Boys i 1950. Ed Ware og Vernon Gardner holdt ut til 1956. Harry Douglas fortsatte likevel å drive Deep River Boys med andre medlemmer til helt inn på 1980-tallet.
Under åpningsshowet for norsk fjernsyn, Startskuddet går i august 1960, var Deep River Boys et av underholdningsinnslagene.
Okawachi vannkraftverk

Okawachi vannkraftverk er et pumpekraftverk ved byen Okawachi midt i elva Kanzaki, plassert midt i prefekturet Hyogo nordvest for Kobe i Japan. Fra november 2007 er byen Okawachi sammenslått med Kanzaki og heter heretter Kamikawa.
Kraftverket drives med pumpeverk for kraftproduksjon. Installert effekt er om lag 1 280 MW fordelt på fire Francis-turbiner, og anlegget stod ferdig i 1993 med utvidelse fra 1995. Hase-demningen danner øvre reservoar, og høydeforskjellen (hydraulic head) er 411-432 meter.
Hotel Koldingfjord

Hotel Koldingfjord er et hotell og konferansesenter på nordsiden av Koldingfjorden ved Kolding. Det ble opprinnelig oppført som et julemerkesanatorium i starten 1900-tallet. Senere ble anlegget solgt til nye eiere som satte bygningene i stand og startet hotelldrift i 1990.

Historie

I 1904 startet det danske postvesenet å selge såkalte julemærker; klistremerker av samme format som regulære frimerker, som ble solgt som dekorasjon til juleposten og hvis avkastning skulle gå til et veldedig formål. Salget av dette verdens første julemerke innbragte 67 000 danske kroner, og det ble senere besluttet at pengene skulle brukes til å bygge et sanatorium for tuberkuloserammede barn.
Byggebudsjettet var på 60 000 kroner, men den totale kostnaden løp opp i hele én million kroner. Den massive budsjettoverskridelsen skyldtes at grunnen var svært løs, slik at man måtte drive pæler ned i bakken for å stabilisere grunnen før man kunne bygge.
Etter en del diskusjon ble naboeiendommen Luisehøj kjøpt, og sanatoriebygningen ble oppført i årene 1906 til 1911. Julemerkesanatoriet som i dag er Hotel Koldingfjord var det første julemerkesanatoriet som ble oppført i Danmark. I 1917 og 1933 ble sanatoriet utvidet. De to nye bygningene, Fjordglimt og Granly ble tilrettelagt for de yngste barna.
Behandlingen av tuberkuloserammede barn fortsatte frem til 1960. Da hadde Danmark lyktes i å nedkjempe tuberkulosen (takket være medikamentet streptomycin). Anlegget ble overtatt av Åndsvageforsorgen i Vejle Amt og bygget om til et behandlingssted for psykisk handikappede barn. Denne driften opphørte i 1983, og bygningene stod tomme inntil Kolding Kommune solgte bygningene til entreprenørfirmaet Isleff i 1987.
Firmaet engasjerte arkitektene Vilhelm Lauritzen og Jørgen Stærmose til arbeidet med å utbedre den fredede rokokko- og renssanseinspirerte bygningen. I 1990 kunne anlegget åpnes for hotelldrift. De omkringliggende paviljongene Fjordglimt og Granly ble i 1999 innrettet til museet Dansk Sygeplejehistorisk Museum.
Ramnfloget (Haram)

Turområde

Når man kommer fra sør på Fylkesvei 661, et par hundre meter før veikrysset Brattvåg/Vatne, så er det en avkjørsel til høyre. Der starter den korte turen til Ramnfloget. Fra parkeringsplassen går en skogsvei mot øst, etter ca 100 meter finner man et skilt som angir starten på stigningen opp mot Ramnfloget. Dette skiltet befinner seg ca. 60 moh, så høydeforskjellen fra bunn til topp er ca. 220 meter. 
Stien er først slak og går i skog før den blir litt brattere opp mot åpnere terreng med god utsikt mot blant annet Vatne. Veien mot toppen gir seg selv og tar ca en halv time. På toppen er det fin utsikt over Eidet, som binder bygdene Vatne og Tennfjord sammen. Mot vest er det utsikt til Tennfjord og Eidsvika, innerst i Grytafjorden og lengre ute øyene i Ålesund og Giske. Mot sør og øst kan man se de mektige Sunnmørsfjellene. Mot nord kan man se Vatnebygda og Vatnefjorden.
Samiske Kunstneres og Forfatteres Vederlagsfond

Samiske Kunstneres og Forfatteres Vederlagsfond (SKFV) tilbyr stipender til samiske kunstnere og forfattere: arbeidsstipend, prosjektstipend, reisestipend og etableringsstipend. I tillegg tilbyr SKFV stipend til samiske billedkunstnere, kunsthåndverkere (duojárat) og frie fotografer: Sámi Dáiddaguovddáš stipend, materialstipend og utstillingstipend.
Midlene til fondet er visningsvederlag og kopivederlag som kommer fra Kulturdepartementet i Norge. Fondet har et styre med fire representanter, to fra Samisk Forfatterforening og to fra Samisk kunstnerforbund og administreres av Samisk kunstnerråd.
Med samiske kunstnere forstås medlemmer av Samisk kunstnerforbund (Sámi Dáiddačehpiid Searvi) og samiske kunstnere som oppfyller kravene til å bli medlem av SDS. Med samiske forfattere forstås medlemmer av Samisk forfatterforening (Sámi Girječálliid Searvi) og samiske forfattere som oppfyller kravene til medlemskap i SGS.
Pandora-kvartalet

Pandora-kvartalet, svensk: Kvarteret Pandora er et kvartal i Gamla stan i Stockholm. Kvartalet er omgitt av Bedoirsgränd i nord, Västerlånggatan i øst, Skräddargränd i sør og Stora Nygatan i vest. Kvartalet består av to bygårder: Pandora 2 og 5, hvor nummer 2 tilsvarer Stora Nygatan 25 og nummer 5 tilsvarer Västerlånggatan 38.

Navnet

Nesten alle kvartalsnavn i Gamla Stan ble til på slutten av 1600-tallet, og er oppkalt etter hendelser eller personer (hovedsakelig guder) fra gresk og romersk mytologi. Pandora var ifølge gresk mytologi den første kvinne som ble sendt av gudene til jorden med en eske som inneholdt alle sykdommer og ulykker, derav uttrykket Pandoras eske, kilden til alt ondt.

Kvartaler

Huset i Pandora 2 (Stora Nygatan 25) ble reist i 1860-årene og hadde allerede da den nåværende fasade inkludert rustikke hjørnekjeder og rustikke pilastre som markerer inngangen. Mellom første etasje og 2. etasje er en frise med konsoller og medaljonger. Utstillingsvinduene kan lukkes med treskodder som har fyllinger og relieffer med blomsterdekor.
Rundt århundreskiftet i 1900 var eiendommen eid av ur- og verkstedsfirmaet Gyllenberg & Rosengren. Selskapet var svensk representant for blant annet amerikanske fonografer og det tyske plateselskapet Lyrophon, men den største virksomhet var innen engroshandel med ur. I første etasje hadde urmaker Per Nilsson Wohlin (1837-1889) sin butikk. Fra den tiden henger fortsatt en klokke på fasaden. Uret er utformet som et stort lommeur.
I det tidligere Pandora-3 (nå 5, Skräddargränd 2), hadde skredderlauget kontor mellom 1627 og i 1842. De hadde skjenkebevilling og deres kro het Källaren Druvan, Förgylda Drufvan eller Vindrufvan som iblant også ble kalt Skreddare krogen.
Eiendommen Pandora 5 (Västerlånggatan 38) ble bygget i 1740 for boktrykkeren Johan Laur. Horrn fra Nürnberg. Han var også en framgangsrik forlegger og døde i 1741. Den nåværende fasaden ble bygget i 1897 etter tegninger av arkitekt Ernst Haegglund. Han fulgte også den rådende mote og plasserte støpejernspillarer mellom de nye store åpningene til butikkvinduene.
Av totalt 36 støpjernsfasader i Gamla Stan som ble kartlagt av Stockholms stadsmuseum var 25 beliggende i Västerlånggatan, som inntil begynnelsen av 1900-tallet var Stockholms viktigste handlegate. De første støpejernssøylene ble tatt i bruk i 1863 i Cephalus-kvartalet og de siste i 1904 i Ulysses-kvartalet.